Een kind raak elke 5 uur weg | Maroela Media
'n Kind word elke vyf ure vermis in Suid-Afrika. Argieffoto
Nicky Rheeder, woordvoerder van Missing Children SA, sê hoewel baie van dié vermiste persone slagoffers van mensehandel is, is daar 'n groter aantal ouers wat hul kinders óf verloor óf kinders wat van die huis af wegloop. Dié kinders val gewoonlik in die ouderdomsgroep van 13 tot 17 jaar.
"Sommige kinders kry swaar weens te veel en onregverdige verantwoordelikheid wat op hulle geplaas is. Ander word weer mishandel. Daar is verskeie redes hoekom kinders wegloop en ons ag hul sake net so belangrik soos enige ander kind wat vermis is," sê sy.
Sy sê kinders word veral by strandoorde as vermis aangemeld. "Gedurende vakansietye sien ons ongelooflik baie kinders wat hul ouers nie op die strande kan vind nie. Baie kinders word dus agtergelaat en dan moet die polisie en ander die ouers probeer opspoor."
Rheeder sê 'n rede hiervoor is moontlik omdat mense dikwels in besige omgewings hul vakansie deurbring of dat baie ouers steeds moet werk.
"Dit is makliker om mekaar te verloor as jou aandag dalk afgelei word. Sommige ouers moet werk en het niemand om na hul kinders om te sien nie."
Hoewel daar nie 'n 100%-voorkoming teen mensehandel of vermiste persone getref kan word nie, beklemtoon Rheeder die belangrikheid daarvan om kinders in te lig om hulself te beskerm.
"Ouers moet hul kinders inlig oor wat om te doen om uit gevaarlike situasies te bly en hulle daarvan bewus maak dat gevaar nie altyd as gevaar voorkom nie – dikwels is dit die prentjiemooi situasie wat die meeste gevaar inhou."
Volgens die verslag van die Missing Children SA word die meeste persone in die Wes-Kaap en Gauteng as vermis aangemeld. Hoewel dié organisasie in 68% van die gevalle die vermiste kinders terugbesorg aan hul families, is daar ook verskeie gevalle waar kinders verkrag of mishandel word.
Rheeder sê dat ouers 'n veiligheidsplan moet hê vir wanneer kinders vermis raak of wanneer daar iets gebeur.
Sy sê ouers hoef byvoorbeeld nie 24 uur te wag voordat hulle iemand as vermis aanmeld nie, en kan aandring daarop om met iemand anders aan diens te praat indien daar nie aan hul versoek voldoen word nie.